google/wiki40b huggingface dataset:
Τα Καλύτερα Κόμικς

Τα Καλύτερα Κόμικς ήταν ένα ιστορικό εβδομαδιαίο περιοδικό κόμικς που κυκλοφορούσε εναλλάξ τις τέσσερις εβδομάδες κάθε μήνα μήνα ως Διαπλανητικά, Παράξενα, Δυναμικά (Υπεράνθρωπα στα πρώτα τεύχη) και Εκπληκτικά. 
Εκδότης ήταν ο εκδοτικός οίκος Μ. Πεχλιβανίδης και Σια Α.Ε, που επίσης εξέδιδε τα Κλασσικά Εικονογραφημένα και το Γέλιο και Χαρά. 
Το περιεχόμενό τους προερχόταν από τις εκδόσεις National Periodical Publications (μετέπειτα DC Comics) των ΗΠΑ και αντιστοιχούσε στην περίοδο που είναι γνωστή ως Silver Age.  Στα Διαπλανητικά (απόδοση του τίτλου Mystery in Space) εμφανιζόταν κυρίως ο Αdam Strange (ως "Παράξενος Αδάμ"), στα Παράξενα (Strange Adventures) διάφορες ιστορίες με καλύτερη την σειρά των Atomic Knights (ως "Ατομικοί Ιππότες"), στα Δυναμικά (Action Comics) ο Superman (ως "Υπεράνθρωπος" στα πρώτα τεύχη) και o Batman (ως "Νυκτερίδας"  και ``Άνθρωπος Νυχτερίδα``), και στα Εκπληκτικά (Tales of The Unexpected) ο Space Ranger ως "Εξερευνητής του Διαστήματος". Υπήρχαν και αρκετές ιστορίες με άλλους ήρωες οι περισσότερες απ' τις οποίες δεν αφορούσαν επανεμφανιζόμενους χαρακτήρες.  
Εκτός από τους τέσσερις παραπάνω αμερικανικούς τίτλους, ιστορίες αντλήθηκαν και από τους ακόλουθους τίτλους: Adventure Comics, Detective Comics, House of Mystery, House of Secrets, My Greatest Adventure, Showcase, Superboy, Superman, Superman’s Girl Friend, Lois Lane, Superman’s Pal, Jimmy Olsen, World’s Finest Comics .
Εκδόθηκαν συνολικά 136 τεύχη από τον Ιούνιο του 1961 μέχρι και το 1963, οπότε σταμάτησε η έκδοση. Προς το τέλος της εκδόσεως, από το τεύχος 133 , η συχνότητα κυκλοφορίας των Δυναμικών αυξήθηκε, και κυκλοφορούσαν δύο φορές τον μήνα, εβδομάδα παρά εβδομάδα. Η τιμή κάθε τεύχους ήταν τρεις δραχμές, δηλαδή διπλάσια από την τιμή μιας εφημερίδας. Για να μειωθεί το κόστος εκτύπωσης, αλλά και για τεχνικούς λόγους της εποχής, το τυπογραφείο έκανε έγχρωμη εκτύπωση από την μια πλευρά του χαρτιού και ασπρόμαυρη από την άλλη, με αποτέλεσμα να είναι έγχρωμες μόνον οι μισές σελίδες. Αργότερα, δεκαπέντε από τα τεύχη επανακυκλοφόρησαν σε τρεις θεματικούς χαρτόδετους τόμους από ένας για τα Διαπλανητικά, τα Παράξενα και τα Εκπληκτικά (αλλά όχι και για τα Δυναμικά), σε μια προσπάθεια να πουληθεί το στοκ που τευχών που παρέμειναν απούλητα, μια πολύ συνηθισμένη τακτική των Ελλήνων εκδοτών εικονογραφημένων περιοδικών από τότε ακόμα.
ΧΚ Ντιναμό Μόσχας

Ιστορία

Ιδρύθηκε το 1946 ως τμήμα της αθλητικής κοινωνίας Ντιναμό. Το 2010 συγχωνεύθηκε με τη ΜΒΝ και πήρε την ονομασία «ΟΧΚ Ντιναμό Μόσχας». Η σημερινή ονομασία της ομάδας καθιερώθηκε το 2012.

Νίκες

Κύπελλο Γκαγκάριν (2): 2012, 2013
 Σουπερλίγκα Ρωσίας (2): 2000, 2005
 IHL Championship (2): 1993, 1995
 IHL Cup (3): 1993, 1995, 1996
 Πρωτάθλημα ΕΣΣΔ (5): 1947, 1954, 1990, 1991, 1992
 Κύπελλο ΕΣΣΔ (3): 1953, 1972, 1976
 Ευρωπαϊκό Τσάμπιονς Καπ (1): 2006
 Spengler Cup (2): 1983, 2008
 Ahearne Cup (2): 1975, 1976
 Tampere Cup (2): 1991, 1992

Καλύτερες θέσεις

Σουπερλίγκα Ρωσίας (1): 1999
 Κύπελλο Σουπερλίγκας Ρωσίας (1): 1998
 IHL Championship (2): 1994, 1996
 IHL Cup (1): 1994
 Πρωτάθλημα ΕΣΣΔ (16): 1950, 1951, 1959, 1960, 1962, 1963, 1964, 1971, 1972, 1977, 1978, 1979, 1980, 1985, 1986, 1987
 Πρωτάθλημα ΕΣΣΔ (18): 1948, 1949, 1952, 1953, 1955, 1956, 1957, 1958, 1966, 1967, 1968, 1969, 1974, 1976, 1981, 1982, 1983, 1988
 Κύπελλο ΕΣΣΔ (9): 1955, 1956, 1966, 1969, 1970, 1974, 1979, 1988, 1989
293 Βραζιλία

Φυσικά χαρακτηριστικά

Η μέση διάμετρος της Βραζιλίας υπολογίσθηκε σε 55 χιλιόμετρα και η μάζα της σε 175 τρισεκατομμύρια τόνους για μέση πυκνότητα 2 gr/cm³. Τότε η επιτάχυνση της βαρύτητας στον ισημερινό της Βραζιλίας θα είναι περίπου 1,54 cm/sec² (637 φορές ασθενέστερη από την αντίστοιχη γήινη), ενώ η ταχύτητα διαφυγής 29,1 m/sec (105 χιλιόμετρα την ώρα). Ο φασματικός τύπος της Βραζιλίας είναι C (ανθρακούχος), ενώ το άλβεδό της εκτιμήθηκε σε 0,061 από τον IRAS. Είναι άγνωστο αν η Βραζιλία περιστρέφεται γύρω από τον εαυτό της και με ποια περίοδο. Η μέση θερμοκρασία στην επιφάνειά της εκτιμάται σε 105 ως 110 βαθμούς Κελσίου κάτω από το μηδέν.
1780 Κίπες

Φυσικά χαρακτηριστικά

Η μέση διάμετρος του Κίπες εκτιμάται σε 27,92 χιλιόμετρα. O φασματικός τύπος του είναι άγνωστος, ενώ το άλβεδό του είναι 0,1212. Ο Κίπες περιστρέφεται γύρω από τον εαυτό του μία φορά κάθε 13 ως 23 ώρες περίπου.
Νίκος Βετούλας

Ως καλαθοσφαιριστής

Ο Βετούλας ως αθλητής ξεκίνησε σαν τερματοφύλακας της «Νίκης» Προαστίου, μέχρι που τον ανακάλυψαν οι Στάθης Βέργος και Σταύρος Χαραλαμπόπουλος και τον ώθησαν να αγωνιστεί ως μπασκετμπολίστας στην Παναχαϊκή, τουλάχιστον από τη σαιζόν 1989-1990. Το 1994 μεταγράφηκε στον Απόλλωνα Πατρών, στον οποίο παρέμεινε μέχρι το 1999, με μεγαλύτερες επιτυχίες τις προκρίσεις στην φάση των «16» στο κύπελλο Κυπελλούχων του 1997 και στο κύπελλο Κόρατς του 1999, όπως και στον τελικό του κυπέλλου Ελλάδας του 1997. Παράλληλα, αγωνίστηκε σε 32 παιχνίδια με την εθνική Ελπίδων, μεταξύ αυτών στο πανευρωπαϊκό πρωτάθλημα του 1996 και φόρεσε την φανέλα της εθνικής Ελλάδας Ανδρών στους Μεσογειακούς Αγώνες του 1997, στο Μπάρι της Ιταλίας.
Το 1999 υπέγραψε στην ομάδα του ΠΑΟΚ, με τον οποίο έφθασε μέχρι τον τελικό του ελληνικού πρωταθλήματος όπου ηττήθηκε από τον Παναθηναϊκό. Την επόμενη χρονιά φόρεσε την φανέλα της Νήαρ Ηστ, η οποία κατέλαβε την ενδέκατη θέση στο ελληνικό πρωτάθλημα του 2001, με τον Βετούλα να παραμένει και την επόμενη χρονιά στην ομάδα της Καισαριανής, με 12,2 πόντους και 3,9 ασίστ ανά αγώνα.
Το 2002-03 αγωνίστηκε με την ομάδα του Ιωνικού Νέας Φιλαδέλφειας, πριν υπογράψει στην ομάδα του Άρη, με την οποία κατέκτησε το κύπελλο Ελλάδας του 2004.
Τα επόμενα δύο χρόνια αγωνίστηκε στην ομάδα της Ούντινε από την Ιταλία, με 7,4 και 7,1 πόντους κατά μέσο όρο σε κάθε σεζόν. Επέστρεψε στην Ελλάδα και την ΑΕΚ το 2006-07, παραμένοντας στην Αθήνα μέχρι τον Ιανουάριο του 2007, πριν μεταγραφεί στην Μούρθια για το δεύτερο μισό της σεζόν. Ολοκλήρωσε την αγωνιστική του καριέρα επιστρέφοντας στην Ούντινε, με την οποία έπαιξε σε 34 αγώνες με μέσους όρους 2,6 πόντων, 1,9 ριμπάουντ και 1,9 ασίστ.

Ως προπονητής

Το 2008-09 κάθισε στον πάγκο του Άρη ως βοηθός προπονητή του Αντρέα Ματσόν. Από την επόμενη χρονιά, ανέλαβε καθήκοντα προπονητή για την ομάδα του Απόλλωνα Πατρών, όπου παρέμεινε μέχρι το 2015, φτάνοντας μέχρι τον τελικό του Κυπέλλου Ελλάδας, όπου και ηττήθηκε από τον Παναθηναϊκό 68-53. Τον Μάιο του 2016 ξεκίνησε να προπονεί την ελβετική Μασάνο. Ακολούθως, τον Ιούλιο 2016, ανέλαβε την τεχνική ηγεσία του Προμηθέα Πατρών, ωστόσο τον Δεκέμβριο του ίδιου έτους παραιτήθηκε από το πόστο του. Στις 30 Ιανουαρίου του 2017 ανέλαβε το Ρέθυμνο Cretan Kings. Στις 26 Ιουνίου 2018 ανέλαβε τον Κολοσσό Ρόδου. Στις 22 Νοεμβρίου 2018 λύθηκε η συνεργασία του με τον Κολοσσό Ρόδου. Ακολούθως, υπέγραψε συμβόλαιο συνεργασίας με την ομάδα του Ιωνικού Νίκαιας, που αγωνίζεται στην Α2 Εθνική. Με τον Ιωνικό κατέκτησε το πρωτάθλημα της Α2, ωστόσο τον Ιούνιο αποτέλεσε παρελθόν από την ομάδα. Τελικά Τον Οκτώβριο του 2019 επέστρεψε στον πάγκο του Ιωνικού.
Μοϊκανοί

«Ο τελευταίος των Μοϊκανών»

Το διάσημο μυθιστόρημα του Τζέιμς Φένιμορ Κούπερ βασίζεται στη φυλή των Μοϊκανών, αλλά περιλαμβάνει και κάποια στοιχεία από τον πολιτισμό των Μοχίγκαν, μιας διαφορετικής, αλλά συγγενικής φυλής που ζούσε στο ανατολικό Κονέκτικατ. Το μυθιστόρημα λαμβάνει χώρα στην Κοιλάδα Χάντσον, τόπο διαμονής των Μοϊκανών. Βασισμένη στο μυθιστόρημα του Κούπερ είναι η ταινία του 1992 Ο τελευταίος των Μοϊκανών.
Αυτοκινητάμαξα σειράς 660 ΟΣΕ

Παραγγελία

Ο Οργανισμός Σιδηροδρόμων Ελλάδος, για τις ανάγκες των Ολυμπιακών Αγώνων του 2004, παρήγγειλε ένα σύνολο πεντάδυμων ηλεκτροκίνητων αυτοκινηταμαξών από τα Ελληνικά Ναυπηγεία και την SIEMENS AG, οι οποίες θα χρησιμοποιούνταν σε Αθήνα και Θεσσαλονίκη. Τον Φεβρουάριο του 2003, όταν έγινε εμφανές ότι η ηλεκτροκίνηση των γραμμών δεν ήταν έτοιμη, και η κατασκευή των αυτοκινηταμαξών δεν είχε ολοκληρωθεί, τα Ελληνικά Ναυπηγεία παρήγγειλαν 8 δίδυμες δηζελοκίνητες αυτοκινητάμαξες, από την Siemens, ως αντικατάσταση για διάστημα 24 μηνών. Βασίστηκαν στις DB 642 των Γερμανικών Σιδηροδρόμων, και κατασκευάστηκαν στο εργοστάσιο της εταιρίας στο Krefeld-Uerdingen. Με την παραλαβή τους να γίνεται 7 μήνες πριν τους Ολυμπιακούς Αγώνες, τέθηκαν άμεσα σε λειτουργία.

Χρήση

Όταν έληξε η σύμβαση τους το 2005, η κοινοπραξία πρότεινε την παράταση της συμφωνίας για ένα ακόμη έτος και την έναρξη συζητήσεων για τη ρύθμιση των εκκρεμοτήτων οι οποίες προέκυπταν από τις συμφωνίες με τον ΟΣΕ. Η Διεύθυνση Μηχανοστασίων του Οργανισμού εξέφρασε την επιθυμία να παραμείνουν οι αυτοκινητάμαξες, καθώς υπήρχε μεγάλη έλλειψη τροχαίου υλικού, καθιστώντας αδύνατο να πραγματοποιηθούν τα δρομολόγια χωρίς την χρήση τους. Τον Δεκέμβριο του ιδίου έτους, ο ΟΣΕ αποφάσισε να παρατείνει τη σύμβαση παραχώρησης των οκτώ αυτοκινηταμαξών για ένα έτος. 
Όταν έληξε και αυτό το διάστημα, δεν επεστράφησαν στην κοινοπραξία. Έμειναν σταθμευμένες για περίπου 10 μήνες (από τον Ιανουάριο ως τον Νοέμβριο του 2006) στο αμαξοστάσιο του Ρέντη, με τα έξοδα φύλαξης να φτάνουν τα 5 εκατομμύρια ευρώ.

Πώληση

Τον Απρίλιο του 2007 υπεγράφη η σύμβαση μεταβίβασης τους στα Ελληνικά Ναυπηγεία. Μετά την μεταβίβαση τους, το 2009 μισθώθηκαν στους Ουγγρικούς Σιδηρόδρομους (MAV) με εικοσαετές συμβόλαιο όπου και παραμένουν μέχρι σήμερα.
1049 Γοτθώ

Φυσικά χαρακτηριστικά

Η μέση διάμετρος της Γοτθούς εκτιμάται σε 50,68 χιλιόμετρα. O φασματικός τύπος της είναι άγνωστος, ενώ το άλβεδό της είναι 0,0109.
Ελευθερία Χατζηγεωργίου

Βιογραφία

Γεννήθηκε το 1979 στη Νεάπολη Θεσσαλονίκης, σπούδασε Γαλλική Φιλολογία στο Αριστοτέλειο Πανεπιστήμιο Θεσσαλονίκης και έχει εργαστεί ως καθηγήτρια γαλλικών.
Οργανώθηκε στη Νεολαία Συνασπισμού και ήταν μέλος του Κεντρικού Συμβουλίου και της Γραμματείας της οργάνωσης. Ήταν μέλος της Κεντρικής Πολιτικής Επιτροπής και της Εκτελεστικής Γραμματείας του Συνασπισμού.
Στο πρώτο και στο δεύτερο συνέδριο του ΣΥΡΙΖΑ εξελέγη στην Κεντρική Επιτροπή του κόμματος. Έχει διατελέσει διευθύντρια στο γραφείο του Δημήτρη Τζανακόπουλου. Επίσης, ήταν υποψήφια με τον ΣΥΡΙΖΑ στην Α' Θεσσαλονίκης σε διάφορες εκλογικές αναμετρήσεις.
Στις 15 Φεβρουαρίου 2019 ορίστηκε υφυπουργός Μακεδονίας-Θράκης στην κυβέρνηση του Αλέξη Τσίπρα, αξίωμα που κατείχε μέχρι τον Ιούλιο του ίδιου έτους. Στις βουλευτικές εκλογές του 2019 ήταν υποψήφια στην Α' Θεσσαλονίκης, ωστόσο δεν εξελέγη.
Βιοποίηση

Βιοποίηση είναι η δημιουργία και ανάπτυξη έμβιας ύλης από πολύπλοκα οργανικά μόρια που είναι μη έμβια αλλά  αυτοαντιγραφόμενα. Πρόκειται δηλαδή για μια μορφή αβιογένεσης. Η ζωή στη Γη ενδεχομένως ξεκίνησε μέσω της βιολογικής διαδικασίας της βιοποίησης πριν από περίπου 3,5 - 4 δισεκατομμύρια χρόνια, δηλαδή ενδεχομένως αναπτύχθηκε από μη έμβια ύλη. Σύμφωνα με τη θεωρία της βιοποίησης, τα νουκλεϊκά οξέα αναπτύχθηκαν με τον εξής τρόπο: η αρχέγονη ατμόσφαιρα περιείχε μεθάνιο, υδρογόνο, αμμωνία και υδρατμούς, τα οποία, μέσω της ηλιακής ενέργειας και των ηλεκτρικών καταιγίδων, υπέστησαν μια χημική εξέλιξη, με αποτέλεσμα να δημιουργηθούν ακόμη πιο πολύπλοκα μόρια, όπως οι βιταμίνες και οι πρωτεΐνες.  Στη συνέχεια, ως συμπερασματική υποθετική κατάληξη είναι ότι από αυτά τα πιο πολύπλοκα μόρια αναπτύχθηκαν τα νουκλεϊκά οξέα, όπως το DNA.
Κύπελλο Κυπελλούχων Ευρώπης ποδοσφαίρου 1985-86

Την περίοδο 1985-86 το Κύπελλο Κυπελλούχων Ευρώπης κατέκτησε η ΦΚ Ντιναμό Κιέβου κερδίζοντας στον τελικό την Ατλέτικο Μαδρίτης.
Ασμόλειο μουσείο

Ιστορία του Μουσείου

Το μουσείο ιδρύθηκε από τον Άγγλο αρχαιοδίφη, αστρολόγο και πολιτικό Ηλάιας Άσμολ (Elias Ashmole, 1617 – 1692) για να στεγάσει τις συλλογές του που δώρησε στο Πανεπιστήμιο της Οξφόρδης. Άνοιξε τις πύλες του στο κοινό το 1683 σε ένα κτήριο που σχεδιάστηκε από τον Τόμας Γουντ (Thomas Wood).
Το νεοκλασικού ρυθμού οικοδόμημα που στεγάζεται σήμερα το μουσείο σχεδιάστηκε από τον Τσαρλς Ρόμπερτ Κόκρελ (Charles Robert Cockerell, 1788–1863) και χτίστηκε στα 1841–1845. Αρχικά, η συλλογή περιείχε αντικείμενα φυσικής ιστορίας και αποτέλεσε το κέντρο επιστημονικών σπουδών στην Οξφόρδη. Κατά τον 19ο αιώνα, το Μουσείο εμπλούτισε τις συλλογές του με νέα αποκτήματα και κυρίως γλυπτά, κεραμικά, μινιατούρες, μουσικά όργανα και θαυμαστά έργα των μεγάλων δασκάλων της ζωγραφικής.
Μετά το 1860, οι συλλογές φυσικής ιστορίας του μουσείου μεταφέρθηκαν στο μουσείο φυσικής ιστορίας του πανεπιστημίου της Οξφόρδης το οποίο κτίστηκε την περίοδο 1855 – 1860 σε βικτωριανό γοτθικό ρυθμό από τον Μπέντζαμιν Γούντγουορντ (Ben. Woodward, 1815–1861).

Οι συλλογές του Μουσείου

Το Ασμόλειο Μουσείο της Οξφόρδης περιέχει αρχαιότητες από τους μεγάλους πολιτισμούς της μεσογειακής λεκάνης και κυρίως από την Αίγυπτο, την Κρήτη και το Αιγαίο, καθώς και αξιόλογες συλλογές με προϊστορικά λείψανα, κεραμικά αγγεία, κυκλαδικά ειδώλια, κινέζικα βάζα, περσικούς τάπητες, εγχάρακτες σφραγίδες, κοσμήματα, χρυσά νομίσματα κ. ά. από την Κίνα, την Περσία και την Ινδία. 
Οι περίφημες συλλογές ζωγραφικής του μουσείου περιλαμβάνουν αντιπροσωπευτικά έργα από την Αναγέννηση μέχρι και τον 20ο αιώνα, μεταξύ των οποίων και σχέδια των Μιχαήλ Αγγέλου, Λεονάρντο ντα Βίντσι, Ραφαήλ, Τιτσιάνο, Άλμπρεχτ Ντύρερ, Ρέμπραντ, Πέτερ Πάουλ Ρούμπενς κ. ά.

Eλληνικές αρχαιότητες

Η πλούσια συλλογή ελληνικών αρχαιοτήτων του μουσείου, μεταξύ άλλων, περιλαμβάνει:

Το Κόσμημα του Αλφρέδου

Ένα καύχημα της μεσαιωνικής κοσμηματοποιΐας στο Μουσείο είναι το αριστουργηματικό «Κόσμημα του Αλφρέδου» (The Alfred jewel), από χρυσό, σμάλτο και ορεία κρύσταλλο, που είχε φιλοτεχνηθεί για τον αγγλοσάξονα βασιλιά Αλφρέδο τον Μεγάλο (871 – 899) και το οποίο αποτελεί μεγάλης ιστορικής αξίας κειμήλιο της αγγλοσαξωνικής εποχής στη Μεγάλη Βρετανία. Ανακαλύφθηκε το 1693 στο Σόμερσετ  της Αγγλίας.
Εμπιστοσύνη (πολιτικό κόμμα)

Η Εμπιστοσύνη ήταν Ελληνικό μουσουλμανικό πολιτικό κόμμα. Το κόμμα έδρασε κυρίως στο νομό Ροδόπης, όπου υπάρχει σημαντική μουσουλμανική μειονότητα.

Ιστορία

Το κόμμα συμμετείχε για πρώτη φορά σε εκλογές το 1989, όπου κέρδισε μία έδρα στις εκλογές του Ιουνίου. Στις εκλογές του Νοεμβρίου 1989 και Απριλίου 1990, το κόμμα διατήρησε την έδρα του στο κοινοβούλιο. Στις εκλογές του 1993 το κόμμα έχασε την μια έδρα που είχε στο κοινοβούλιο. Οι εκλογές του 1993 ήταν οι τελευταίες εκλογές στις οποίες συμμετείχε το κόμμα.
Κόμμα Φιλελευθέρων (νεότερο)

Ιστορικό

Το Κόμμα Φιλελευθέρων ιδρύθηκε το 1980 από τον Νικήτα Βενιζέλο, εγγονό του ιδρυτή και ηγέτη του αρχικού κόμματος, Ελευθέριο Βενιζέλο. Το κόμμα ισχυρίζεται ότι είναι αναβίωση του ομώνυμου κόμματος του 20ου αιώνα.
Προήλθε από την πολυδιάσπαση της Ένωσης Δημοκρατικού Κέντρου, μετεξέλιξη της Ένωσης Κέντρου, όπου το αρχικό κόμμα είχε συμμετάσχει στην ίδρυσή της. Δεδομένου ότι το κόμμα δημιουργήθηκε μετά τις εκλογές του 1977, κατά τις οποίες ο ιδρυτής του κόμματος είχε εκλεγεί βουλευτής, απέκτησε αυτομάτως κοινοβουλευτική εκπροσώπηση. Την ίδια χρονιά προσχώρησε ο επίσης προερχόμενος από την Ε.ΔΗ.Κ., βουλευτής Ηρακλείου, Κώστας Μπαντουβάς, ο οποίος ανέλαβε και Γενικός Γραμματέας του κόμματος. Το 1983 προσχώρησε ο πρ. βουλευτής Ρεθύμνης της Νέας Δημοκρατίας, Παύλος Βαρδινογιάννης γεγονός που προκάλεσε την αποχώρηση του Μπαντουβά. 
Το Κόμμα Φιλελευθέρων συμμετείχε σε όλες τις εκλογικές αναμετρήσεις μέχρι το 2012 (εκτός από τις βουλευτικές του 1990 και του 1996 και τις ευρωεκλογές του 1994 και του 1999). Ωστόσο, ως αναβίωση του αρχικού κόμματος, απέτυχε να ανακτήσει την αίγλη του, με αποτέλεσμα να περιοριστεί στα πενιχρά ποσοστά του 0,36% και του 0,1%. 
Αυτή η αποτυχία οδήγησε σε μη αυτόνομη κάθοδο του κόμματος στις βουλευτικές εκλογές του 1993, και στο να συνεργαστεί με την Πολιτική Άνοιξη του Αντώνη Σαμαρά. Μέσω της συνεργασίας αυτής, το Κόμμα των Φιλελευθέρων εκπροσωπήθηκε στο κοινοβούλιο, μέσω του προέδρου του κόμματος, Νικήτα Βενιζέλου.
Από το 1999, το κόμμα τελούσε υπό την ηγεσία του συνταξιούχου αξιωματικού του στρατού Μανώλη Καλλιγιάννη. Ωστόσο, συνεχίστηκε η πτωτική πορεία των ποσοστών του κόμματος, με αποτέλεσμα να λάβει στις εκλογές του Ιουνίου του 2012, μόλις 612 ψήφους (ποσοστό 0%). Το κόμμα δεν έχει συμμετάσχει στις τελευταίες εκλογικές αναμετρήσεις.
Μπαρντά (νησί)

Η Μπαρντά είναι νησίδα της Λιβύης. Βρίσκεται απέναντι από βορειοανατολικά παράλια της χώρας, 500 χιλιόμετρα ανατολικά της Βεγγάζης στην ιστορική περιοχή της Κυρηναϊκής και στα νότια της Γαύδου. Έχει έκταση 0,14 τ.χλμ.. Είναι ακατοίκητη αλλά λόγω της ομορφιάς της δέχεται συχνά επισκέψεις από ιδιωτικά σκάφη τα καλοκαίρια.

Ιστορία

Πιθανότατα ταυτίζεται με το νησί Πλατέα της αρχαιότητας, όπου σύμφωνα με τον Ηρόδοτο ίδρυσε αποικία ο Θηραίος Βάττος τον 7ο αιώνα π.Χ., η οποία ωστόσο δεν ευδοκίμησε και εγκαταλήφθηκε επειδή δεν υπήρχε εύφορη γη. Τελικά ο Βάττος ίδρυσε λίγο καιρό αργότερα, το 630 π.Χ. την Κυρήνη στα λιβυκά παράλια δυτικά της Μπαρντά.

Γεωγραφία

Το έδαφος της Μπαρντά είναι επίπεδο και έχει βραχώδεις ακτές με σπηλιές. Έχει αμεληταία, κυρίως θαμνώδη βλάστηση. Έχει μέγιστο υψόμετρο 10 μέτρα.

Κλίμα

Στο νησί επικρατεί το ημίξερο κλίμα της περιοχής. Η μέση ετήσια θερμοκρασία είναι 22 °C. Ο θερμότερος μήνας είναι ο Ιούλιος, όποτε η μέση θερμοκρασία είναι 30 °C και ο ψυχρότερος είναι ο Ιανουάριος, με 13 °C. Η μέση ετήσια βροχόπτωση είναι 319 mm. Ο βροχερότερος μήνας είναι ο Ιανουάριος, με μέση βροχόπτωση 80 mm και ο πιο ξηρός είναι ο Ιούνιος, με 1 mm βροχής.
533 Σάρα

Φυσικά χαρακτηριστικά

Η μέση διάμετρος της Σάρας εκτιμάται σε 31,1 χιλιόμετρα. O φασματικός τύπος της είναι S (λιθώδης), ενώ το άλβεδό της είναι 0,248. Είναι άγνωστο αν και με ποια περίοδο περιστρέφεται η Σάρα γύρω από τον εαυτό της.
Γκάρεθ Ρόμπερτς

Βιογραφικό

Ο Γκάρεθ Ρόμπερτς γεννήθηκε στις 6 Φεβρουαρίου 1978 στο Ρέξαμ της Ουαλίας. Ξεκίνησε το ποδόσφαιρο το 1994 από την ομάδα νέων της Λίβερπουλ, με την οποία το 1996 κατέκτησε το Κύπελλο Αγγλίας Νέων (FA Youth Cup). Όμως, δεν κατάφερε να προωθηθεί στην α΄ ομάδα και το Ιανουάριο του 1999 υπέγραψε στον Πανιώνιο, που είχε προπονητή τον παλιό άσσο της Λίβερπουλ Ρόνι Γουίλαν. Με τον Πανιώνιο έμεινε ως τον Αύγουστο του 1999 αλλά μετείχε στα προημιτελικά του Κυπέλλου Κυπελλούχων, την άνοιξη του 1999, που αποτελεί μέχρι σήμερα τη σημαντικότερη ευρωπαϊκή διάκριση του συλλόγου.
Το Αύγουστο του 1999 επέστρεψε στην Αγγλία, στην Τράνμερε Ρόβερς, αρχικά ως δανεικός και από το Νοέμβριο με μεταγραφή. Στην Τράνμερε έπαιξε ως το 2006. Το 2000 έπαιξε μαζί της στον τελικό του Λιγκ Καπ Αγγλίας, στον οποίο ηττήθηκε από τη Λέστερ Σίτι με 1-2 ενώ μετείχε στις τρεις απίθανες πορείες της ως τα προημιτελικά του Κυπέλλου Αγγλίας, το 2000, το 2001 και το 2004. Το 2006 μεταπήδησε στην Ντόνκαστερ Ρόβερς, με την οποία το 2008 ανανέωσε το συμβόλαιό του ως το 2010. Με την Ντονκάστερ κέρδισε το Λιγκ Τρόφι το 2007 και την άνοδο από την Λιγκ 1 στην Τσάμπιονσιπ το 2007-08.
Έχει αγωνιστεί 9 φορές στην εθνική Ουαλίας.
Franco & Ciccio: Μάγοι του Ποδοσφαίρου

Υπόθεση

O Don Franco και ο Don Ciccio είναι δυο πάστορες από δύο διαφορετικές ενορίες της Σικελίας. Ο πρώτος από την εκκλησία του Αγίου Αντωνίου και ο δεύτερος από την Sacro Cuore di Gesù. Είναι δε εντελώς διαφορετικοί μεταξύ τους: ο Don Franco είναι ένας ιερέας πιο μοντέρνος, κάνει τη λειτουργία στα ιταλικά και είναι στο πλευρό των νεαρών διαδηλωτών, ενώ ο Don Ciccio είναι ένας συντηρητικός ιερέας, θεωρεί ότι η λειτουργία πρέπει να γίνεται μόνο στα Λατινικά και είναι φανατικός αντικομουνιστής. Μεταξύ των δύο υπάρχουν τρομερές διαφωνίες. Ο Don Franco συλλέγει υπογραφές θέλοντας να εμποδίσει έναν τοπικό επιχειρηματία να κατασκευάσει ένα ξενοδοχείο αντί για πάρκο για παιδιά, κάτι για το οποίο και η τοπική κομουνιστική οργάνωση οργανώνει απεργίες και διαδηλώσεις. Εν τω μεταξύ, πρόκειται να λάβει χώρα ένας ποδοσφαιρικός αγώνας μεταξύ των ομάδων των δύο ενοριών, και παρά τον φανατισμό που επικρατεί, ο εν λόγω αγώνας θα σταθεί η αφορμή για να λυθούν οι παρεξηγήσεις μεταξύ τους.

Βασικοί συντελεστές

Πρωταγωνιστούν: Franco Franchi, Ciccio Ingrassia, Edwige Fenech, Enio Girolami, Lino Banfi, Yvonne Sanson
Σενάριο: Marino Girolami, Amedeo Sollazzo
Σκηνοθεσία: Marino Girolami
Μαργαρίτα Καραπάνου

Βιογραφικό

Γεννήθηκε στην Αθήνα το 1946. Ήταν κόρη της πεζογράφου και θεατρικής συγγραφέα Μαργαρίτας Λυμπεράκη και του ποιητή και δικηγόρου, Γιώργου Καραπάνου. Το 1959 ακολούθησε τη μητέρα της στη Γαλλία. Σπούδασε κινηματογράφο και φιλοσοφία στο Παρίσι και νηπιαγωγός δι’ αλληλογραφίας  στο Λονδίνο. Επιστρέφοντας στην Ελλάδα εργάστηκε σαν νηπιαγωγός στην Αθήνα. Παντρεύτηκε αλλά ο γάμος της είχε μικρή διάρκεια.
Πέθανε στις 2 Δεκεμβρίου του 2008 στο νοσοκομείο όπου νοσηλευόταν λόγω της πνευμονοπάθειας που την ταλαιπωρούσε.

Συγγραφικό έργο

Το πρώτο της μυθιστόρημα με τίτλο «Η Κασσάνδρα και ο Λύκος» κυκλοφόρησε το 1976. Το δεύτερο, «Ο Υπνοβάτης», τιμήθηκε με το βραβείο καλύτερου ξένου μυθιστορήματος στη Γαλλία το 1988. Βιβλία της έχουν εκδοθεί σε διάφορες χώρες όπως οι ΗΠΑ, η Μεγάλη Βρετανία, η Γαλλία, η Γερμανία, η Ολλανδία, η Ιταλία, η Σουηδία και το Ισραήλ.
Λίγες ημέρες πριν τον θάνατό της κυκλοφόρησαν τα δύο τελευταία της αυτοβιογραφικά βιβλία. Το «Δε μ' αγαπάς. Μ' αγαπάς» στο οποίο περιλαμβάνονται 117 γράμματα που της έστειλε η μητέρα της από το Παρίσι και το «Η ζωή είναι αγρίως απίθανη», στο οποίο περιέχεται τα ημερολόγιο που τηρούσε από ηλικία δεκατριών έως τριάντα τριών ετών (1959-1979).
Μπόγκισλαβ Β΄ της Πομερανίας

Βιογραφία

Ήταν ο δευτερότοκος γος τού Μπόγκισλαβ Α΄ δούκα της Πομερανίας και της Αναστασίας των Πιαστ, κόρης τού Μιέσκο Γ΄ υψηλού δούκα της Πολωνίας.
Το 1187 απεβίωσε ο πατέρας του, ενώ ο ίδιος ήταν 10 ετών. Μαζί με τον νεότερο αδελφό του Καζιμίρ Β΄ έμειναν υπό την επιτροπεία της μητέρας τους και τού Βάρτισλαβ καστελάνου και συγγενούς τους.
Έπειτα από μία ανεπιτυχή προσπάθεια αποτίναξης της Δανικής επικυριαρχίας, η Αναστασία και οι δύο γιοί της έπρεπε να μεταβούν στη Δανία και να δηλώσουν υποτέλεια στον βασιλιά. Άλλη συνέπεια ήταν ότι στον πόλεμο της Πομερανίας ενάντια στον Γιάρομαρ Α΄ πρίγκιπα τού Ρύγκεν, ο Γιάρομαρ Α΄ έγινε φύλακας και διοικητής τού δουκάτου στη θέση τού Βάρτισλαβ· επίσης στην ειρήνη τού Νύμπορκ, η Πομερανία έχασε τις διαφιλονικούμενες περιοχές περί το Βόλγκαστ και το Λόιτς.
Black Cats (Royal Navy)

Οι Black Cats (Μαύρες Γάτες) είναι η ομάδα επιδείξεων ελικοπτέρων του Βρετανικού Βασιλικού Ναυτικού και ένα από τα τέσσερα επαγγελματικά ακροβατικά σμήνη ελικοπτέρων στον κόσμο, μαζί με τους Blue Eagles του Βρετανικού Στρατού, τους Scorpion της Πολωνικής Πολεμικής Αεροπορίας και τους Sarang της Ινδικής Πολεμικής Αεροπορίας. Η ομάδα χρησιμοποιεί δύο ανθυποβρυχιακά ελικόπτερα Westland Lynx, τα οποία προέρχονται, όπως και τα πληρώματα, από την 702 Μοίρα Ναυτικής Αεροπορίας, με έδρα την αεροπορική βάση στο Γεοβίλτον του Σόμερσετ.
Η ομάδα συμμετέχει σε αεροπορικές επιδείξεις και δημόσια θεάματα τόσο στην Μεγάλη Βρετανία όσο και την Ευρώπη.
Οι "Black Cats" δημιουργήθηκε το 2001. Τις τρεις πρώτες περιόδους επιδείξεών τους χρησιμοποιούσαν το όνομα Lynx Pair, το όνομα "Black Cats" υιοθετήθηκε το 2004. Πρόγονοί τους αποτελούσαν οι The Sharks, οι οποίοι χρησιμοποιούσαν τέσσερα κόκκινα ελικόπτερα Aérospatiale Gazelle και οι οποίοι διαλύθηκαν το 1992.
Η ομάδα κέρδισε το βραβείο Steadman Sword ως η καλύτερη Βρετανική συμμετοχή στο Royal International Air Tattoo το 2003, ενώ συμμετείχαν, ως "Les Chats Noirs", στους εορτασμούς του Γαλλικού Ναυτικού για τα 30 χρόνια υπηρεσίας του Westland Lynx.